SHBA mbështet Shqipërinë në luftën kundër trafikut njerëzor
Shqipëria nuk ka ligje për dënimin e trafikimit të qënieve njerëzore
Vitet e fundit, Departamenti amerikan i Shtetit e ka kategorizuar Shqipërinë në grupin e dytë për sa i përket trafikut njerëzor, që do të thotë se vendi ende nuk plotëson standardet minimale për eliminimin e këtij trafiku, por ka bërë përpjekje të rëndësishme në këtë drejtim. Duke qënë në të kaluarën një vend tranziti, trafikantët e shikojnë sot Shqipërinë si burim trafiku të grave dhe fëmijëve për shfrytëzim seksual dhe punë të detyruar, përfshirë edhe fëmijët romë si lypsa. Iva Zajmi, zëvendës ministre e Brendëshme e Shqipërisë dhe Koordinatore Kombëtare për Luftën Kundër Trafikut Njerëzor vuri në dukje masat që janë marrë gjatë dy viteve të fundit për të ndaluar trafikimin e grave dhe fëmijëve. Shqipëria është një vend që nuk ka ligje për dënimin e trafikimit të qënieve njerëzore. Zonja Zajmi tha se që nga caktimi i saj në këtë detyrë, ajo i ka bërë thirrje qeverisë të hartojë ligje për ndalimin e trafikimit njerëzor dhe komisioni parlamentar i ligjeve është duke punuar në këtë drejtim. Ernest Allen, President i Qendërs për Fëmijët e Humbur dhe të Shfrytëzuar, vuri në dukje përparimin e lavdërueshëm që ka shënuar Shqipëria këto dy vitet e fundit, edhe pse ende mbetet shumë për t’u bërë. Ai vuri në dukje faktin se pse Shtetet e Bashkuara dhe komuniteti ndërkombëtar i kushtojnë kaq shumë rëndësi Shqipërisë. Zoti Allen tha se qeveria shqiptare ka marrë një sërë masash të forta në luftën kundër trafikimit njerëzor, duke përfshirë edhe dënimet nga 5 deri në 10 vjet e më shumë burgim për individët që kapen duke ushtruar trafikimin e qënieve njerëzore. Kjo lloj industrie, tha ai, është tejet fitimprurëse dhe jo e rezikshme financiarisht. Zoti Allen theksoi se janë pikërisht masat për shtimin e kësaj rezikshmërie dhe kufizimi i përfitimeve, një armë tjetër për luftimin e trafikut njerëzor. Bruce Hintz, Koordinator i Ndihmës së Departamentit amerikan të Drejtësisë për vendet evropiane dhe euroaziatike pranë Departamentit të Shtetit tha se hapi i parë tepër i rëndësishëm që hodhi Shqipëria në luftën kundër trafikimit njerëzor ishte bllokimi i të gjitha skafeve, ndërsa Shtetet e Bashkuara i kanë dhënë ndihmë Shqipërisë në një sërë fushash, nga kontrolli i kufijve tek goditja e krimit të organizuar. Misioni amerikan në Shqipëri, tha zoti Hintz, i ka indentifikuar këto fusha si tepër kritike për sigurimin dhe shtetin juridik, që janë esenciale për zhvillimin e përgjithshëm të vendit dhe synimin e tij për të hyrë në aleancën e NATO-s dhe në Bashkimin Evropian, si dhe në strukturat e tjera euro-atlantike. //iç//